**Štátne občianstvo**

[**Zákon NR SR č. 40/1993 Z. z. o štátnom občianstve Slovenskej republiky (PDF, 1 MB)**](https://www.minv.sk/swift_data/source/verejna_sprava/dokumenty_dusan/statne_obcianstvo/ZZ_1993_40_20220401.pdf)v znení neskorších predpisov ustanovuje podmienky nadobúdania, straty a osvedčovania štátneho občianstva Slovenskej republiky.

**Udeľovanie a strata štátneho občianstva**

Štátne občianstvo predstavuje trvalý **právny zväzok medzi fyzickou osobou a štátom,** ktorého dôsledkom je komplex vzájomných práv a povinností občana a štátu určených a zabezpečených štátom. Ten občanovi umožňuje aktívne sa zúčastňovať na politickom, štátnom, ekonomickom a kultúrnom živote štátu a spoločnosti.

**Skutočnosť, že výlučným právom každého štátu je určiť okruh osôb, ktoré považuje za svojich občanov, je v súlade so zásadami medzinárodného práva**. Zo zásady suverenity štátu však zároveň vyplýva, že právnou úpravou svojho štátneho občianstva nesmie porušiť právo druhých štátov. Štátne občianstvo je právny zväzok osoby s určitým štátom, pričom však u tejto osoby nerozhoduje faktický stav, ako napr. bydlisko, príslušnosť k určitej národnosti, rase či náboženstvu. Štátna príslušnosť je vnútornou záležitosťou každého štátu.

Na udelenie štátneho občianstva Slovenskej republiky nie je právny nárok ani po splnení zákonných podmienok a štátne občianstvo Slovenskej republiky nemožno odobrať. Je to trvalý zväzok medzi občanom a štátom, a preto pri jeho udeľovaní ministerstvo postupuje mimoriadne dôkladne a uprednostňuje záujmy štátu nad individuálnymi záujmami.

Dôležitými skutočnosťami pri posudzovaní žiadosti je posúdenie celkovej integrácie žiadateľa do spoločnosti, jeho prínosu pre spoločnosť a zžitie sa s kultúrnym a sociálnym prostredím a zákonmi krajiny, o ktorej štátne občianstvo sa uchádza. Nemenej dôležité je aj  bezpečnostné hľadisko a zabezpečenie ochrany záujmov Slovenskej republiky, práv a slobôd všetkých občanov Slovenskej republiky.

Je pritom na uvážení správneho orgánu, či pri splnení zákonom predpísaných podmienok žiadosti o udelenie štátneho občianstva vyhovie alebo nie.

Žiadosť o udelenie a oznámenie o strate štátneho občianstva Slovenskej republiky sa podáva osobne na okresnom úrade v sídle kraja podľa miesta pobytu alebo posledného pobytu na území Slovenskej republiky, diplomatickej misii alebo na konzulárnom úrade Slovenskej republiky.

Podrobné informácie k udeleniu a strate štátneho občianstva nájdete nižšie v časti dokumenty na stiahnutie.

**Oznámenie o nadobudnutí štátneho občianstva cudzieho štátu**

Štátny občan Slovenskej republiky je povinný písomne oznámiť nadobudnutie cudzieho štátneho občianstva **do 90 dní** od jeho nadobudnutia. Pri deťoch do 18 rokov podáva oznámenie o nadobudnutí štátneho občianstva cudzieho štátu jeden zo zákonných zástupcov dieťaťa.

**Podľa spôsobu nadobudnutia**štátneho občianstva cudzieho štátu oznamovateľ predkladá všetky doklady v listinnej podobe. Podrobnosti ktoré doklady musia byť v jednotlivých prípadoch predložené sú uvedené na druhej strane Oznámenia o nadobudnutí štátneho občianstva cudzieho štátu.

**Oznámenia sa podávajú:**

* osobne na okresnom úrade v sídle kraja ( podľa posledného trvalého pobytu),
* osobne na ktoromkoľvek okresnom úrade v sídle kraja, ak občan nemá na území SR trvalý pobyt,
* osobne na zastupiteľskom úrade SR v cudzom štáte,
* poštou na adresu sekcie verejnej správy MV SR,
* na podateľni sekcie verejnej správy MV SR.

Pri zasielaní poštou a podávaní na podateľni musia mať doklady vydané cudzím štátom **ďalšie overenie**, ak medzinárodná zmluva neustanovuje inak, a musí k nim byť priložený **úradne osvedčený preklad** do slovenského jazyka. Do slovenského jazyka netreba prekladať doklady vydané v Českej republike.

**Pôsobnosť orgánov štátnej správy na úseku štátneho občianstva**

**Okresné úrady v sídle kraja – odbory všeobecnej vnútornej správy:**

* prijímajú žiadosti o udelenie štátneho občianstva Slovenskej republiky,
* overujú ovládanie slovenského jazyka žiadateľom o štátne občianstvo Slovenskej republiky a vyhotovujú zápisnicu o priebehu a výsledku tohto overovania,
* žiadajú od príslušného útvaru Policajného zboru stanovisko k žiadosti o udelenie štátneho občianstva Slovenskej republiky,
* odstupujú ministerstvu kompletnú žiadosť o udelenie štátneho občianstva Slovenskej republiky na rozhodnutie, pričom v predkladacom liste podrobne uvedú skutkový stav prípadu, navrhnú jeho riešenie a uvedú zoznam príloh k žiadosti,
* odovzdávajú listinu o udelení štátneho občianstva Slovenskej republiky a vykonávajú záznam o zložení sľubu, ktorý spolu s dokladom o prevzatí listiny o udelení štátneho občianstva Slovenskej republiky zasielajú ministerstvu,
* vydávajú potvrdenia o podaní žiadosti o udelenie štátneho občianstva Slovenskej republiky,
* prijímajú žiadosti o prepustenie zo štátneho zväzku Slovenskej republiky a rozhodujú o nej,
* prijímajú oznámenia o nadobudnutí cudzieho štátneho občianstva, následkom čoho štátny občan Slovenskej republiky stráca štátne občianstvo Slovenskej republiky,
* zasielajú oznámenie obci trvalého pobytu, útvaru Policajného zboru, odboru obrany štátu, daňovému úradu, colnému úradu, inštitúciám vykonávajúcim sociálne poistenie a verejné zdravotné poistenie o prepustení zo štátneho zväzku Slovenskej republiky a o strate štátneho občianstva Slovenskej republiky nadobudnutím cudzieho štátneho občianstva,
* zaznamenávajú do informačného systému Register obyvateľov Slovenskej republiky údaje o prepustení zo štátneho zväzku Slovenskej republiky a údaje o strate štátneho občianstva Slovenskej republiky nadobudnutím cudzieho štátneho občianstva,
* vydávajú osvedčenie o štátnom občianstve Slovenskej republiky a potvrdenie o štátnom občianstve Slovenskej republiky,
* vedú evidenciu vydaných osvedčení a potvrdení o štátnom občianstve Slovenskej republiky a o zamietnutých žiadostiach,
* sú povinné vydať žiadateľovi aj opakovane osvedčenie o štátnom občianstve Slovenskej republiky, ak o to žiadateľ požiada,
* žiadajú ministerstvo o súhlas s vydaním osvedčenia o štátnom občianstve Slovenskej republiky, ak sa žiadateľ nenachádza v Ústrednej evidencii nadobudnutia a straty štátneho občianstva Slovenskej republiky, alebo ak sú pochybnosti o jeho štátnom občianstve,
* zasielajú oznámenie ministerstvu o neplatnosti vydaného osvedčenia o štátnom občianstve Slovenskej republiky a potvrdenia o štátnom občianstve Slovenskej republiky, ak takúto skutočnosť zistil,
* požadujú od príslušných orgánov verejnej moci ako aj od právnických osôb a fyzických osôb oznámenie skutočností, ktoré majú význam pre rozhodovanie podľa zákona,
* vyhotovujú kópie dokladov, ak žiadateľ predloží tieto doklady v origináli, overujú údaje z nich a originály dokladov vrátia žiadateľovi, pritom dbajú na to, aby doklady vydané cudzím štátom mali ďalšie overenie, ak medzinárodná zmluva neustanovuje inak a bol k nim priložený úradne osvedčený preklad do slovenského jazyka,
* vedú evidenciu nadobudnutia a straty štátneho občianstva Slovenskej republiky,
* podávajú kompletné informácie z problematiky štátneho občianstva,

**len Okresný úrad Bratislava ďalej**

* vydáva osvedčenie o štátnom občianstve Slovenskej republiky a potvrdenie o štátnom občianstve Slovenskej republiky osobám, ktoré nemali pobyt na území Slovenskej republiky,
* prijíma vyhlásenie o voľbe štátneho občianstva Slovenskej republiky podľa zákona č. 165/1968 Zb. o zásadách nadobudnutia a straty štátneho občianstva.

**Ministerstvo vnútra Slovenskej republiky:**

* rozhoduje o udelení štátneho občianstva Slovenskej republiky, udelenie štátneho občianstva Slovenskej republiky eviduje v informačných systémoch,
* prijíma oznámenia o nadobudnutí cudzieho štátneho občianstva Slovenskej republiky podľa § 9 ods. 17 zákona nadobudnuté narodením, osvojením, počas trvania spoločného manželstva, alebo ak ho nadobudlo maloleté dieťa),
* prijíma oznámenia o nadobudnutí cudzieho štátneho občianstva Slovenskej republiky podľa § 9 ods. 18 zákona udelením - podmienka preukázania povoleného pobytu, registrovaného pobytu alebo inak evidovaného pobytu najmenej 5 rokov v cudzom štáte,
* rozhoduje o strate štátneho občianstva pri nesplnení podmienky pobytu podľa § 9 ods. 18 zákona a stratu štátneho občianstva zo zákona eviduje v informačných systémoch,
* rozhoduje o odvolaní vo veci rozhodnutia okresného úradu v sídle kraja o prepustení zo štátneho zväzku Slovenskej republiky.

**Kontakt:**

**Klientske centrum Bratislava – Okresný úrad Bratislava**
Tomášikova 46
832 05 Bratislava